Gupta-vennoot bly eers in tronkIqbal Sharma in die beskuldigdebank. (Foto: Verskaf) Iqbal Sharma, omstrede sakevennoot van die Guptas en voormalige Transnet-raadslid, sal eers volgende week hoor of sy appѐl teen die hof se besluit om hom borgtog te weier, suksesvol was. Sharma en drie ander word aangekla van bedrog van sowat R25 miljoen wat verband hou met die sogenaamde Estina-suiwelprojek. Die landdroshof in Bloemfontein het Sharma in Junie borgtog geweier, op grond daarvan dat hy ŉ vlugrisiko is. Sharma het glo sedert 2010 meer as 100 vlugte van en na lughawens in die VAE gehaal. Dit is dié besluit waarteen hy nou appelleer. Die appѐl is Vrydag in die hooggeregshof in Bloemfontein aangehoor. “Uitspraak in die saak is voorbehou tot 14 Julie,” het Sindiswe Seboka, woordvoerder van die Nasionale Vervolgingsgesag, gesê. Hy bly intussen in die tronk. Maroela Media het vroeër berig sowat R25 miljoen is tussen 1 November 2011 en 28 Februarie 2012 deur die departement aan die maatskappy Nulane Investments 204 betaal om ŉ studie te doen om te bepaal of die Estina-suiwelprojek uitvoerbaar is. Sharma is ŉ direkteur van Nulane.